Rudolf Dupkala (politik)

PhDr. Rudolf Dupkala, PhD., MBA (* 30. máj 1981, Prešov) je bývalý slovenský nezávislý komunálny politik, bývalý vysokoškolský pedagóg a bývalý riaditeľ Šarišskej galérie v Prešove. 

 Politická kariéra 
Dupkala pôsobil v rokoch 2010 až 2024 ako nezávislý poslanec Mestského zastupiteľstva mesta Prešov za volebný obvod č. 6 a v rokoch 2017 až 2024 ako poslanec Zastupiteľstva Prešovského samosprávneho kraja. V komunálnych voľbách 2014 kandidoval ako nezávislý na post primátora Prešova.

 Trestné konanie 
Na Špecializovanom trestnom súde v Pezinku sa 7. februára 2022 s ním začal proces, v ktorom bol obžalovaný zo zločinu prijímania úplatku. Súd ho 22. marca 2022 odsúdil na päťročný nepodmienečný trest odňatia slobody. Dupkala sa odvolal. Najvyšší súd potvrdil 5. marca 2024 v neprítomnosti Dupkalu verdikt Špecializovaného trestného súdu v Pezinku. Rozhodnutie je právoplatné. Dupkalovi automaticky zanikli oba jeho poslanecké mandáty. V mestskom zastupiteľstve ho nahradila Zuzana Ondrejčáková, v zastupiteľstve Prešovského samosprávneho kraja Peter Cvengroš.

Dupkala žiadal od investora tréningovej ľadovej plochy, podnikateľa Jána Kentoša, spolumajiteľa PWG arény, v apríli 2018 úplatok vo výške 20 000 eur. Na rokovaní mestského zastupiteľstva za to pri schvaľovaní finančného príspevku vo výške 600 000 eur hlasoval za návrh riešenia, ktorý bol predložený žiadateľom – investorom.

Dupkalova obhajoba pred súdom spochybňovala hodnovernosť kľúčového svedka i samotný audiovizuálny záznam. Advokát dôvodil slovami: „Obžalovaný ani raz nespomenul sumu. Pričom práve svedok ho vyslovene navádzal na túto tému: No a teraz mi povedz, Rudy, jak chceš vybaviť, že odklepnú šesťstotisíc pre mňa?“ 

Pred rozhodnutím Najvyššieho súdu Dupkala oslovil listom generálneho prokurátora Maroša Žilinku, v ktorom tvrdil, že kauza je politicky motivovaná, aby mu zabránila kandidovať za primátora Prešova. Z listu citovala sudkyňa Najvyššieho súdu: „Cítim sa byť obeťou systému, ktorému vládla a vládne špeciálna prokuratúra. Je to politicky motivované, aby som nekandidoval za primátora mesta Prešov… Moje šance uspieť boli reálne.“

Na druhý deň po rozsudku Najvyššieho súdu Dupkala sám na seba zavolal policajnú hliadku, ktorá poňho prišla do domu v prešovskej časti Cemjata. Policajti s Dupkalom spísali záznam a odviezli ho do prešovskej väznice, kde 6. marca 2024 nastúpil na výkon trestu. Prvú časť trestu v trvaní približne 653 dní si odpykal v ústave s minimálnym stupňom stráženia.

Okresný súd Prešov dňa 19. decembra 2025 rozhodol o premene zvyšku trestu odňatia slobody na trest domáceho väzenia v trvaní troch rokov, dvoch mesiacov a pätnástich dní s použitím elektronického monitorovacieho zariadenia (náramok). Dupkala je povinný viesť riadny život, zdržiavať sa v obydlí (s výnimkami na prácu a nevyhnutné potreby, vrátane stredy od 9. do 12. hodiny), zamestnať sa alebo sa o zamestnanie uchádzať, preukazovať zdroje obživy a podrobiť sa kontrole probačného úradníka. Rozhodnutie je právoplatné.  

 Vzdelanie a pedagogická činnosť 
Rudolf Dupkala je absolventom Prešovskej univerzity v Prešove, v rokoch 1999 až 2004 študoval Manažment verejnej správy a regiónov na Fakulte humanitných a prírodných vied a v rokoch 2000 až 2005 odbor Politológia na Filozofickej fakulte. Medzi rokmi 2010 až 2014 pôsobil aj ako vysokoškolský pedagóg na Vysokej škole medzinárodného podnikania ISM Slovakia v Prešove, kde vyučoval predmety: Dejiny filozofie a etiky, Sociálne a komunikačné zručnosti, Hospodárska a podnikateľská etika, Kulturosofia, Kazuistika, Súčasné filozofické a etické smery, Sociálna filozofia, Základy interkultúrnej komunikácie.

 Profesionálna kariéra 
Od roku 2005 pracoval na odbore regionálneho rozvoja Úradu Prešovského samosprávneho kraja ako odborný referent. V rokoch 2013 až 2022 bol riaditeľom župnej Šarišskej galérie (v súčasnosti Krajskej galérie) v Prešove. V tejto funkcii skončil v apríli 2022, keď ho na návrh župana Milana Majerského z riaditeľského postu odvolalo krajské zastupiteľstvo. Majerský vtedy dôvod odvolania nekonkretizoval, no uviedol, že Dupkala stratil jeho dôveru. Dupkala sám hovoril o zlyhaní, keď sa opil na spoločenskej akcii organizovanej župou. Za svoje konanie sa ospravedlnil, návrh označil za politické rozhodnutie.

Do zoznamu zaregistrovaných kandidátov pre voľby do orgánov samosprávy mesta Prešov dňa 29. októbra 2022 si dal Dupkala zapísať ako povolanie „riaditeľ oddelenia marketingu a komunikácie“.

 Osobný život 
Dupkala má dcéru Sofiu. Medzi jeho záujmy patria hudba, šport, výtvarné umenie a cestovanie. Býva v prešovskej časti Cemjata.

 Rodina 
Jeho otec je profesor Rudolf Dupkala starší, slovenský filozof, ktorý v roku 2015 získal Cenu mesta Prešov za rok 2014 (spolu s lekárom Karolom Kyslanom st. a zbormajsterkou Evou Zacharovou). Rudolf Dupkala mladší bol členom komisie, ktorá navrhla laureátov. Návrh na udelenie ceny jeho otcovi vzbudil kontroverzie pre možný konflikt záujmov a prešiel v mestskom zastupiteľstve tesne (o jediný hlas Dupkalu) po búrlivej rozprave, v ktorej Dupkala aktívne obhajoval otca.

 Referencie 

 Externé odkazy 
 Rudolf Dupkala  na stránkach Prešovského samosprávneho kraja

Kategória:Osobnosti z Prešova
Kategória:Slovenskí komunálni politici
Kategória:Poslanci obecných zastupiteľstiev na Slovensku
Kategória:Poslanci Prešovského samosprávneho kraja
Kategória:Slovenskí vysokoškolskí pedagógovia
Kategória:Absolventi Filozofickej fakulty Prešovskej univerzity v Prešove
Kategória:Absolventi Fakulty humanitných a prírodných vied Prešovskej univerzity v Prešove